## Pravilnik o standardima i normativima prava na zdravstvenu zaštitu iz obveznog zdravstvenog osiguranja zaštite zdravlja na radu

### NN 56/2008 (19.5.2008.), Pravilnik o standardima i normativima prava na zdravstvenu zaštitu iz obveznog zdravstvenog osiguranja zaštite zdravlja na radu

# HRVATSKI ZAVOD ZA ZDRAVSTVENO OSIGURANJE ZAŠTITE ZDRAVLJA NA RADU

**1940**

Na osnovi članka 5. stavka 4. Zakona o zdravstvenom osiguranju zaštite zdravlja
na radu (»Narodne novine« broj 85/06.) i članka 25. stavka 1. točke 1. Statuta
Hrvatskog zavoda za zdravstveno osiguranje zaštite zdravlja na radu (»Narodne
novine« broj 90/07.) Upravno vijeće Hrvatskog zavoda za zdravstveno osiguranje
zaštite zdravlja na radu na 13. sjednici održanoj 23. travnja 2008. godine uz
prethodno pribavljeno mišljenje Hrvatskog zavoda za medicinu rada i suglasnost
ministra nadležnog za zdravstvo donijelo je

## PRAVILNIK

### O STANDARDIMA I NORMATIVIMA PRAVA NA ZDRAVSTVENU ZAŠTITU IZ OBVEZNOG ZDRAVSTVENOG OSIGURANJA ZAŠTITE ZDRAVLJA NA RADU

I. OPĆE ODREDBE

Članak 1.

Ovim Pravilnikom, u skladu sa Zakonom o zdravstvenom osiguranju zaštite zdravlja
na radu (u daljnjem tekstu: Zakon), Zakonom o obveznom zdravstvenom osiguranju.
Zakonom o zdravstvenoj zaštiti, općim aktima Hrvatskog zavoda za zdravstveno
osiguranje zaštite zdravlja na radu (u daljnjem tekstu: Zavod) i općim aktima
Hrvatskog zavoda za zdravstveno osiguranje utvrđuju se standardi i normativi
prava na zdravstvenu zaštitu koja se osiguranim osobama Zavoda (u daljnjem
tekstu: osigurane osobe) osiguravaju u okviru prava na zdravstvenu zaštitu iz
obveznog zdravstvenog osiguranja zaštite zdravlja na radu.
Prava na zdravstvenu zaštitu iz obveznog zdravstvenog osiguranja zaštite
zdravlja na radu obuhvaćaju: mjere za sprečavanje ozljeda na radu te mjere za
sprečavanje i otkrivanje profesionalnih bolesti sukladno Zakonu o zdravstvenoj
zaštiti i pravilnicima donesenim na temelju toga Zakona (u daljnjem tekstu:
pravo na specifičnu zdravstvenu zaštitu radnika) i pravo na zdravstvenu zaštitu
za slučaj ozljede na radu i profesionalne bolesti.
Pravom na specifičnu zdravstvenu zaštitu radnika osiguravaju se mjere propisane
člankom 5. stavkom 1. točkom 1. do 12. Zakona kao i Planom i programom mjera
specifične zdravstvene zaštite radnika.
Pravom na zdravstvenu zaštitu iz obveznog zdravstvenog osiguranja zaštite
zdravlja na radu za slučaj ozljede na radu i profesionalne bolesti osigurava se:
primarna zdravstvena zaštita, specijalističko-konzilijarna zdravstvena zaštita,
bolnička zdravstvena zaštita s odgovarajućom medicinskom rehabilitacijom,
lijekovi utvrđeni osnovnom i dopunskom listom lijekova Hrvatskog zavoda za
zdravstveno osiguranje, stomatološko-protetska pomoć i stomatološko-protetski
nadomjesci, kao i ortopedska i druga pomagala i to najmanje u standardu koji se
osigurava osiguranim osobama Hrvatskog zavoda za zdravstveno osiguranje.

II. ZDRAVSTVENI STANDARD

Članak 2.

Standardi i normativi prava na zdravstvenu zaštitu iz obveznog zdravstvenog
osiguranja zaštite zdravlja na radu utvrđeni ovim Pravilnikom, drugim općim
aktima Zavoda, i općim aktima Hrvatskog zavoda za zdravstveno osiguranje, čine
standard prava na zdravstvenu zaštitu iz obveznog zdravstvenog osiguranja
zaštite zdravlja na radu u Republici Hrvatskoj (u daljnjem tekstu: standard),
koji se pod jednakim uvjetima osigurava svim osiguranim osobama iz članka 8. 9.
i 10. Zakona prema vrsti i opsegu prava na zdravstvenu zaštitu iz obveznog
zdravstvenog osiguranja zaštite zdravlja na radu utvrđenih člankom 4., 5. i 12.
Zakona.
Standard je uvjetovan strukturom zaposlenih, epidemiološkim pokazateljima,
pobolom u pojedinoj grani gospodarstvene ili neke druge djelatnosti, veličinom
trgovačkog društva, druge pravne osobe, odnosno tijela državne vlasti te fizičke
osobe (obveznici osiguranja prema odredbama Zakona), raspoloživim zdravstvenim
kapacitetima i osiguranim financijskim sredstvima.

*1. Prava na zdravstvenu zaštitu iz obveznog zdravstvenog osiguranja zaštite
zdravlja na radu*
Članak 3.

U okviru standarda, osiguranim osobama osigurava se pravo na zdravstvenu zaštitu
iz članka 1. stavka 3. i 4. ovog Pravilnika u opsegu utvrđenom odredbama članka
5. i članka 12. stavka 2. Zakona.
U okviru prava na zdravstvenu zaštitu iz obveznog zdravstvenog osiguranja
zaštite zdravlja na radu osiguranoj osobi se u cijelosti osigurava i pravo na
lijekove utvrđene Odlukom o utvrđivanju Osnovne liste lijekova Hrvatskog zavoda
za zdravstveno osiguranje (u daljnjem tekstu: Osnovna lista lijekova). Zavod
osiguranoj osobi osigurava pravo na lijekove utvrđene Odlukom o utvrđivanju
Dopunske liste lijekova Hrvatskog zavoda za zdravstveno osiguranje (u daljnjem
tekstu: Dopunska lista lijekova) za koje ta osoba ispunjava propisane medicinske
indikacije te ako su joj propisani na recept u primarnoj zdravstvenoj zaštititi,
odnosno ako su joj primijenjeni u liječenju na razini primarne, sekundarne i
tercijame zdravstvene djelatnosti, te na razini zdravstvenih zavoda.
Pravo na korištenje lijekova s Dopunske liste lijekova osigurana osoba ostvaruje
na osnovi prethodnog odobrenja ovlaštenog doktora Zavoda, te Zavod u cijelosti
snosi trošak te zdravstvene zaštite.
Pravo na ortopedska i druga pomagala osiguranim osobama Zavoda osigurava se u
skladu sa člankom 12. stavkom 2. Zakona, uz prethodno odobrenje ovlaštenog
doktora Zavoda, uz uvjet i na način utvrđen Pravilnikom o uvjetima i načinu
ostvarivanja prava na ortopedska i druga pomagala Hrvatskog zavoda za
zdravstveno osiguranje, ako ovim Pravilnikom ili drugim općim aktom Zavoda nije
drugačije propisano.
Iznimno od odredbe stavka 4. ovog članka ovlašteni doktor Zavoda u pojedinim
slučajevima ozljede na radu ili profesionalne bolesti može odobriti korištenje
prava na ortopedsko i drugo pomagalo koje nije propisano odredbama Pravilnika o
uvjetima i načinu ostvarivanja prava na ortopedska i druga pomagala Hrvatskog
zavoda za zdravstveno osiguranje te Zavod u cijeiosti snosi troškove tog
pomagala.

*2. Novčana vrijednost standarda*
Članak 4.

Novčana vrijednost standarda utvrđuje se u ukupnom godišnjem iznosu za pojedino
pravo na zdravstvenu zaštitu iz obveznog zdravstvenog osiguranja zaštite
zdravlja na radu na način i u visini utvrđenoj Zakonom, Zakonom o obveznom
zdravstvenom osiguranju, Zakonom o zdravstvenoj zaštiti, posebnim propisima,
općim aktima Zavoda i općim aktima Hrvatskog zavoda za zdravstveno osiguranje, a
raspoređuje se na osnovi državnog proračuna Republike Hrvatske za tekuću
kalendarsku godinu.
Novčana vrijednost standarda za prava na zdravstvenu zaštitu osigurana obveznim
zdravstvenim osiguranjem zaštite zdravlja na radu raspoređuje se za 2008. godinu
i to za specifičnu zdravstvenu zaštitu radnika i dijagnostiku profesionalnih
bolesti iz specifične zdravstvne zaštite radnika iz članka 5. Zakona i za
zdravstvenu zaštitu s osnove ozljeda na radu i profesionalnih bolesti i njihovih
posljedica iz članka 12. Zakona, kako slijedi:

*Tablica 1.*

|  |  |  |
| --- | --- | --- |
| **Red. broj** | **VRSTA PRAVA** | **Ukupni iznos za pojedino pravo u kn** |
|  | PRAVO NA SPECIFIČNU ZDRAVSTVENU ZAŠTITU | |
| **1.** | **Primarna razina specifične zdravstvene zaštite radnika** |  |
| 1.1. | Preventivni pregledi radnika\* zaposlenih u radnim procesima s povećanim rizikom |  |
| 1.1.1. | Prethodni pregledi radi utvrđivanja radne sposobnosti prije zaposlenja na poslove s posebnim uvjetima rada te kod premještaja radnika na ove poslove\*\* | 26.500.000,00 |
| 1.1.2. | Periodični pregledi radnika na poslovima s posebnim uvjetima rada | 86.000.000,00 |
| 1.1.3. | Preventivni pregledi radnika, prethodni i periodični, kod kojih je obvezna provjera zdravstvenog stanja prema posebnim propisima | 30.000.000,00 |
| 1.1.4. | Preventivni pregledi umirovljenika sa rizikom od nastanka profesionalne bolesti | 5.000.000,00 |
| 1.1.5. | Pregledi radi utvrđivanja radne sposobnosti u slučaju profesionalne bolesti, ozljede na radu i njihovih posljedica | 10.000.000,00 |
| **UKUPNO 1.1.1. – 1.1.5** | | **157.500.000,00** |
| 1.2. | Ocjenjivanje uvjeta rada radi zaštite od profesionalnih bolesti i ozljeda na radu | 9.000.000,00 |
| 1.3. | Promocija zdravlja i prevencija bolesti | 500.000,00 |
| 1.4. | Dijagnostika u sklopu preventivnih pregleda (medicinsko-biokemijska, kliničko-toksikološka, citološka, radiološka) | 9.500.000,00 |
| 1.5. | Psihologijsko ispitivanje | 1.000.000,00 |
| **1.1. – 1.5. UKUPNO** | | **177.500.000,00** |
| **2.** | **Sekundarna i tercijarna razina specifične zdravstvene zaštite radnika** |  |
| 2.1. | Specijalističko – konzilijarna zdravstvena zaštita – izvanbolnička | izvanbolnička |
| 2.2. | Radiološka dijagnostika u sklopu preventivnih pregleda – specijalističko-konzilijarna | 2.500.000,00 |
| 2.3. | Bolnička i specijalističko-konzilijarna zdravstvena zaštita u bolničkim zdravstvenim ustanovama kod ozljeda na radu i profesionalnih bolesti | 30.000.000,00 |
|  | **2.1. do 2.3. UKUPNO** | **33.500.000,00** |
| 3. | Stomatološko-protetska zdravstvena zaštita (polivalentna) | 500.000,00 |
| 4. | Posebni programi | 4.000.000,00 |
| 5. | Pravo na ortopedska i druga pomagala | 1.500.000,00 |
| 6. | Pravo na lijekove i cjepiva | 2.500.000,00 |
| 7. | Pravo na liječenje u inozemstvu | 500.000,00 |
| 8. | Naknade troškova za liječenje ozljede na radu i profesionalne bolesti (naknada za bolovanje, troškovi prijevoza, suradnja s doktorom primarna zdravstvena zaštita) | 100.000.000,00 |
| 9. | Odštetni zahtjevi u specifičnoj zdravstvenoj zaštiti | 15.000.000,00 |
| 10. | Troškovi rada Zavoda (plaće i doprinosi za radnike, komunalije, uredski troškovi, specijalizacije) | 45.000.000,00 |
|  | **UKUPNA ZDRAVSTVENA ZAŠTITA** | **380.000.000,00** |

\* Preventivni pregled uključuje i funkcionalnu dijagnostiku u medicini rada
\*\* Zavod refundira poslodavcu troškove nakon dokaza o zapošljavanju radnika

III. STANDARDI I NORMATIVI
ZDRAVSTVENE ZAŠTITE

Članak 5.

Utvrđeni standard prava na specifičnu zdravstvenu zaštitu radnika iz obveznog
zdravstvenog osiguranja zaštite zdravlja na radu osigurava se osiguranim osobama
Zavoda putem zdravstvenih ustanova, trgovačkih društva koja u svom sastavu imaju
djelatnost medicine rada te putem specijalista medicine rada u privatnoj praksi,
kao i sa stručnjacima za pojedina specifična pitanja u zdravstvenoj zaštiti
radnik (psiholog) s kojima Zavod sklapa ugovor o provođenju zdravstvene zaštite
iz članka 5. Zakona.
Utvrđeni standard prava na zdravstvenu zaštitu iz obveznog zdravstvenog
osiguranja zaštite zdravlja na radu za slučaj ozljede na radu i profesionalne
bolesti osigurane osobe Zavoda ostvaruju u zdravstvenim ustanovama, trgovačkim
društvima koja u svom sastavu imaju djelatnost medicine rada te kod specijalista
medicine rada u privatnoj praksi, kao i kod zdravstvenih ustanova, trgovačkih
društava te zdravstvenih radnika privatne prakse, uključenih u osnovnu mrežu
zdravstvene djelatnosti, te kod ustanova koje obavljaju ljekarničku djelatnost i
privatnih ljekarna s kojima je Zavod sklopio ugovor o provođenju zdravstvene
zaštite iz članka 12. Zakona, dok prava na ortopedska i druga pomagala ostvaruju
putem subjekata s kojima je Zavod sklopio ugovor o isporuci ortopedskih i drugih
pomagala kao i putem drugih ugovornih provoditelja zdravstvene zaštite u skladu
s Zakonom, Zakonom o obveznom zdravstvenom osiguranju, Zakonom o zdravstvenoj
zaštiti, drugim propisima, općim aktima Zavoda i općim aktima Hrvatskog zavoda
za zdravstveno osiguranje.
Provoditelji zdravstvene zaštite s kojima je Zavod sklopio ugovor u skladu s
odredbama stavka 1. i 2. ovog članka ugovorni su subjekti Zavoda.

1. SPECIFIČNA ZDRAVSTVENA ZAŠTITA RADNIKA

Članak 6.

Specifična zdravstvena zaštita radnika provodi se na primarnoj, sekundarnoj i
tercijarnoj razini zdravstvene zaštite.
Specifična zdravstvena zaštita radnika na primarnoj razini provodi se i
organizira u timskom radu zdravstvenog radnika visoke stručne spreme –
specijaliste medicine rada i zdravstvenog radnika srednje ili više stručne
spreme – medicinske sestre/tehničara. U provođenju pojedinačnih mjera
zdravstvene zaštite u specifičnoj zdravstvenoj zaštiti radnika na primarnoj
razini sudjeluju po potrebi i specijalisti drugih specijalnosti, odnosno drugi
stručnjaci za pojedina specifična pitanja ovisno o zahtjevima radnog mjesta,
sukladno članku 26. Zakona o zdravstvenoj zaštiti.
Iznimno od odredaba stavka 2. ovoga članka, radi provođenja pojedinih mjera
specifične zdravstvene zaštite radnika zdravstvene ustanove, trgovačka društva
koja u svom sastavu imaju djelatnost medicine rada te specijalisti medicine rada
u privatnoj praksi koji su ugovorni subjekti Zavoda surađuju sa specijalistima
drugih specijalnosti ovisno o specifičnosti zdravstvenih pregleda i postupaka te
ovisno o zahtjevima radnog mjesta, a u skladu s Planom i programom mjera
specifične zdravstvene zaštite radnika i nomenklaturom dijagnostičkih postupaka
vezanih uz specifičnu zdravstvenu zaštitu radnika.
Specifična zdravstvena zaštita radnika na sekundarnoj i tercijarnoj razini
provodi se i organizira u zdravstvenim ustanovama, trgovačkim društvima koja u
svom sastavu imaju djelatnost medicine rada i kod specijalista medicine rada u
privatnoj praksi s kojima je Zavod za provođenje pojedinih mjera specifične
zdravstvene zaštite sklopio ugovor sukladno odredbama članka 5. Zakona.

Članak 7.

Za provođenje specifične zdravstvene zaštite radnika na primarnoj razini
utvrđuju se:
– kadrovski normativi sukladno riziku od nastanka profesionalnih bolesti i
ozljeda na radu u pojedinim gospodarskim i ostalim granama,
– standardni broj osiguranih osoba odnosno radnika po timu,
– postupci i usluge u djelatnosti medicine rada za specifičnu zdravstvenu
zaštitu radnika,
– postupci i usluge u djelatnosti psihologije za specifičnu zdravstvenu zaštitu
radnika,
– postupci i usluge za laboratorijsku djelatnost u specifičnoj zdravstvenoj
zaštiti radnika,
– standardni broj uputnica po osiguranoj osobi za specifičnu zdravstvenu zaštitu
radnika.
Zdravstvena zaštita iz stavka 1. ovoga članka provodi se tijekom radnog vremena
utvrđenog u skladu s odredbama Zakona o zdravstvenoj zaštiti.

*1.1. Primarna razina*
1.1.1. Kadrovski normativ zdravstvenog tima i standardni broj osiguranih
osoba/radnika po timu

Članak 8.

Kadrovski normativi u specifičnoj zdravstvenoj zaštiti radnika na primarnoj
razini i standarni broj osiguranih osoba odnosno radnika po timu utvrđeni su u
Tablici 1. kako slijedi:

*Tablica 2.*

|  |  |  |  |
| --- | --- | --- | --- |
| **Red. broj.** | **VRSTA ZDRAVSTVENE DJELATNOSTI** | **KADROVSKI  NORMATIV TIMA** | **STANDARDNI BROJ RADNIKA PO TIMU** |
| 1 | Medicina rada | 1 spec. med. rada, 1 med. sestra/med. tehničar | 8.000 (4.500-13.700) |
| 2 | Medicinsko-biokemijska laboratorijska dijagnostika | 1 spec. med. biokemije ili dipl.ing. med. biokemije, 1 ing. med. laboratorijske dijagnostike, 4-6 laboratorijskih tehničara | 70.000 |
| 3 | Psihologijska djelatnost | 1 dipl. psiholog | 35.000 |

Članak 9.

Standard postupaka i usluga u specifičnoj zdravstvenoj zaštiti radnika na
primarnoj razini tima medicine rada i psihologa kao i ostalih zdravstvenih i
suradnih djelatnosti utvrđeni su Tablicom 3. kako slijedi:

*Tablica 3.* PRIMARNA RAZINA SPECIFIČNE ZDRAVSTVENE ZAŠTITE

|  |  |  |  |  |  |  |  |
| --- | --- | --- | --- | --- | --- | --- | --- |
| R.b. | Tim medicine rada | | | Psiholog | | | |
| Šifra pregleda/postupka | Naziv pregleda / postupka | Vrijeme rada po pregledu/postupku | Šifra pregleda/postupka | | Naziv pregleda/postupka | Vrijeme rada po pregledu/postupku |
| 0 | 1 | 2 | 3 | 4 | | 5 | 6 |
| **PRETHODNI PREGLED RADNIKA** | | | | | | | |
| 1. | MR000 | Prethodni pregledi radi utvrđivanja radne sposobnosti prije zaposlenja na poslove s posebnim uvjetima rada te kod premještaja radnika na ove poslove | 60 min | PS001 | | Intervju, ispitivanje kognitiv­nih sposobnosti, ispitivanje ličnosti | 45 min |
| **PERIODIČNI PREGLED RADNIKA** | | | | | | | |
| 2. | MR001 | Pregled radnika izloženih mehaničkim opasnosti od alata, strojeva, opreme – poslovi s posebnim uvjetima rada | 45 min | PS001 | | Intervju, ispitivanje kognitivnih sposobnosti, ispitivanje ličnosti | 45 min |
| 3. | MR002 | Pregled radnika izloženih električnoj struji – poslovi s posebnim uvjetima rada | 45 min | PS001 | | Intervju, ispitivanje kognitivnih sposobnosti, ispitivanje ličnosti | 45 min |
| 4. | MR003 | Pregled radnika izloženih opasnostima od požara i eksplozija – poslovi s posebnim uvjetima rada | 45 min | PS003 | | Intervju, ispitivanje kognitivnih sposobnosti, ispitivanje ličnosti, psihomotoričke i senzomotoričke sposobnosti | 60 min |
| 5. | MR004 | Pregled radnika koji rade na visini > 3 m s povećanim rizikom od pada – poslovi s posebnim uvjetima rada | 35 min |  | |  |  |
| 6. | MR005 | Pregled radnika koji rade na unutarnjem transportu/upravljanje samohodnim strojevima/ dizalicama i transporterima – poslovi s posebnim uvjetima rada | 60 min |  | |  | 45 min |
| 7. | MR006 | Pregled radnika koji rade pod zemljom – poslovi s posebnim uvjetima rada | 40 min |  | |  |  |
| 8. | MR007 | Pregled radnika izloženih spojevima olova i njegovim anorganskim spojevima – poslovi s posebnim uvjetima rada | 45 min | PS002 | | Psihomotoričke i senzomotoričke sposobnosti | 45 min |
| 9. | MR008 | Pregled radnika izloženih spojevima olova i njegovim organskim spojevima – poslovi s posebnim uvjetima rada | 45 min | PS002 | | Psihomotoričke i senzomotoričke sposobnosti | 45 min |
| 10. | MR009 | Pregled radnika izloženih spojevima žive – poslovi s posebnim uvjetima rada | 45 min | PS002 | | Psihomotoričke i senzomotoričke sposobnosti | 45 min |
| 11. | MR010 | Pregled radnika izloženih manganu – poslovi s posebnim uvjetima rada | 35 min | PS002 | | Psihomotoričke i senzomotoričke sposobnosti | 45 min |
| 12. | MR011 | Pregled radnika izloženih beriliju – poslovi s posebnim uvjetima rada | 35 min |  | |  |  |
| 13. | MR012 | Pregled radnika izloženih kromu i niklu – poslovi s posebnim uvjetima rada | 35 min |  | |  |  |
| 14. | MR013 | Pregled radnika izloženih kadmiju – poslovi s posebnim uvjetima rada | 35 min |  | |  |  |
| 15. | MR014 | Pregled radnika izloženih arsenu – poslovi s posebnim uvjetima rada | 35 min |  | |  |  |
| 16. | MR015 | Pregled radnika izloženih flouru i anorganskim spojevima flora – poslovi s posebnim uvjetima rada | 35 min |  | |  |  |
| 17. | MR016 | Pregled radnika izloženih *spojevima ugljikovodika:* alifatski ugljikovodici, alkoholi, esteri, eteri, aldehidi, ketoni, derivati nafte, homolozi benzena (toluen, ksilen) – poslovi s posebnim uvjetima rada | 35 min | PS001 | | Intervju, ispitivanje kognitivnih sposobnosti, ispitivanje ličnosti | 45 min |
| 18. | MR017 | Pregled radnika izloženih C6 -ugljikovodicima ravnog lanca (n-heksan, metil n-butil keton) – poslovi s posebnim uvjetima rada | 35 min |  | |  |  |
| 19. | MR018 | Pregled radnika izloženih vinil klorid monomeru – poslovi s posebnim uvjetima rada | 30 min |  | |  |  |
| 20. | MR019 | Pregled radnika izloženih benzenu – poslovi s posebnim uvjetima rada | 30 min |  | |  |  |
| 21. | MR020 | Pregled radnika i izloženih amino i nitro spojevima alifatskih ugljikovodika (nitroglicerin, etilen glikol dinitrat, metilamin...) i aromatskih ugljikovodika (nitrobenzen, trinitrotoluen...., aminobenzen, toluidin, benzidin, fenilendiamin,...) – poslovi s posebnim uvjetima rada | 30 min |  | |  |  |
| 22. | MR021 | Pregled radnika i izloženih halogeniranim spojevima alifatskih (monoklormetan, triklormetan, tetraklorugljik, trikloetilen, kloroflourougljici...) i aromatskih ugljikovodika (klorobenzeni, poliklorirani bifenili) – poslovi s posebnim uvjetima rada | 30 min |  | |  |  |
| 23. | MR022 | Pregled radnika izloženih organofosfornim pesticidima – poslovi s posebnim uvjetima rada | 30 min |  | |  |  |
| 24. | MR023 | Pregled radnika izloženih ostalim pesticidima – poslovi s posebnim uvjetima rada | 30 min |  | |  |  |
| 25. | MR024 | Pregled radnika izloženih fibrogenim prašinama: prašine: azbest, SiO2, ostali silikati – poslovi s posebnim uvjetima rada | 30 min |  | |  |  |
| 26. | MR025 | Pregled radnika izloženih tvrdom metalu – poslovi s posebnim uvjetima rada | 30 min |  | |  |  |
| 27. | MR026 | Pregled radnika izloženihi organskim prašinama – poslovi s posebnim uvjetima rada | 30 min |  | |  |  |
| 28. | MR027 | Pregled radnika izloženih kemijskim tvarima s alergogenim djelovanjem na dišni sustav – poslovi s posebnim uvjetima rada | 30 min |  | |  |  |
| 29. | MR028 | Pregled radnika izloženih kemijskim tvarima s alergogenim djelovanjem na kožu – poslovi s posebnim uvjetima rada | 30 min |  | |  |  |
| 30. | MR029 | Pregled radnika izloženih ostalim nespomenutim kemijskim tvarima – poslovi s posebnim uvjetima rada | 30 min |  | |  |  |
| 31. | MR030 | Pregled radnika i izloženih karcinogenima i mutagenima – poslovi s posebnim uvjetima rada | 25 min |  | |  |  |
| 32. | MR031 | Pregled radnika i izloženih citostaticima – poslovi s posebnim uvjetima rada | 30 min |  | |  |  |
| 33. | MR032 | Pregled radnika izloženih prekomjernoj buci – poslovi s posebnim uvjetima rada | 45 min |  | |  |  |
| 34. | MR033 | Pregled radnika izloženih *Vibracijama koje se prenose preko ruku* – poslovi s posebnim uvjetima rada | 45 min |  | |  |  |
| 35. | MR034 | Pregled radnika izloženih *vibracijijama koje se prenose preko stopala* – poslovi s posebnim uvjetima rada | 45 min |  | |  |  |
| 36. | MR035 | Pregled radnika izloženih *ionizirajućim zračenimja* – poslovi s posebnim uvjetima rada | 45 min | PS001 | | Intervju, ispitivanje kognitivnih sposobnosti, ispitivanje ličnosti | 45 min |
| 37. | MR036 | Pregled radnika izloženih*neionizirajućim zračenimja:* UV, IC, mikrovalovi – poslovi s posebnim uvjetima rada | 30 min |  | |  |  |
| 38. | MR037 | Pregled radnika izloženih *nepovoljnim mikroklimatskim uvjetima*: snižena temperatura okoliša, povišena temperatura okoliša, nagle promjene temperature – poslovi s posebnim uvjetima rada | 60 min |  | |  |  |
| 39. | MR038 | Pregled radnika izloženih biološkim štetnostima – poslovi s posebnim uvjetima rada | 45 min |  | |  |  |
| 40. | MR039 | Pregled radnika izloženih *statodinamičkom naporu* – poslovi s posebnim uvjetima rada | 35 min |  | |  |  |
| 41. | MR040 | Pregled radnika izloženih *dinamičkom naporu (fizički rad)* – poslovi s posebnim uvjetima rada | 35 min |  | |  |  |
| 42. | MR041 | Pregled radnika izloženih *statičkom naporu (zadržavanje jednog položaja tijela)* – poslovi s posebnim uvjetima rada | 35 min |  | |  |  |
| 43. | MR042 | Pregled radnika izloženih *ponavljani pokreti* – poslovi s posebnim uvjetima rada | 35 min |  | |  |  |
| 44. | MR043 | Pregledi radnika s posebnim opterećenjima – radnici prekomjerno izloženi stresorima – poslovi s posebnim uvjetima rada | 45 min | PS003 | | Intervju, ispitivanje kognitivnih sposobnosti, ispitivanje ličnosti, psihomotoričke i senzomotoričke sposobnosti | 60 min |
| **PREVENTIVNI PREGLEDI RADNIKA KOD KOJIH JE OBVEZNA PROVJERA ZDRAVSTVENOG STANJA PREMA POSEBNIM PROPISIMA** | | | | | | | |
| 45. | MR044 | Pregledi radnika koji rade s računalom duže od ½ radnog vremena – poslovi s posebnim uvjetima rada | 30 min |  | |  |  |
| 46. | MR045 | Pregledi radnika koji upravljaju cestovnim prijevoznim sredstvima – poslovi s posebnim uvjetima rada | 60 min | PS001 | | Intervju, ispitivanje kognitivnih sposobnosti, ispitivanje ličnosti | 45 min |
| 47. | MR046 | Pregledi radnika koji rade u željezničkom prometu – poslovi s posebnim uvjetima rada | 60 min | PS001 | | Intervju, ispitivanje kognitivnih sposobnosti, ispitivanje ličnosti | 45 min |
| 48. | MR047 | Pregled radnika koji rade na poslovima zrakoplovnog prijevoza – poslovi s posebnim uvjetima rada | 60 min | PS001 | | Intervju, ispitivanje kognitivnih sposobnosti, ispitivanje ličnosti | 45 min |
| 49. | MR048 | Pregledi radnika koji rade na drugim mjestima u zrakoplovnom prometu koja podliježu obveznim pregledima – poslovi s posebnim uvjetima rada | 45 min |  | |  |  |
| 50. | MR049 | Pregled radnika koji rade kao čuvari – poslovi s posebnim uvjetima rada | 30 | PS001 | | Intervju, ispitivanje kognitivnih sposobnosti, ispitivanje ličnosti | 45 min |
| 51. | MR050 | Pregled radnika koji rade kao zaštitari – poslovi s posebnim uvjetima rada | 45 min | PS003 | | Intervju, ispitivanje kognitivnih sposobnosti, ispitivanje ličnosti, psihomotoričke i senzomotoričke sposobnosti | 60 min |
| 52. | MR051 | Pregled radnika koji rade kao pirotehničari – poslovi s posebnim uvjetima rada | 60 min | PS003 | | Intervju, ispitivanje kognitivnih sposobnosti, ispitivanje ličnosti, psihomotoričke i senzomotoričke sposobnosti | 60 min |
| 53. | MR052 | Pregled radnika pomoraca – poslovi s posebnim uvjetima rada | 45 min | PS003 | | Intervju, ispitivanje kognitivnih sposobnosti, ispitivanje ličnosti, psihomotoričke i senzomotoričke sposobnosti | 45 min |
| 54. | MR053 | Pregled radnika ronioca – poslovi s posebnim uvjetima rada | 45 min | PS003 | | Intervju, ispitivanje kognitivnih sposobnosti, ispitivanje ličnosti, psihomotoričke i senzomotoričke sposobnosti | 45 min |
| 55. | MR054 | Pregled članova profesionalnih vatrogasnih postrojbi – poslovi s posebnim uvjetima rada | 45 min | PS003 | | Intervju, ispitivanje kognitivnih sposobnosti, ispitivanje ličnosti, psihomotoričke i senzomotoričke sposobnosti | 60 min |
| **PREVENTIVNI PREGLEDI UMIROVLJENIKA S RIZIKOM OD NASTANKA PROFESIONALNE BOLESTI** | | | | | | | |
| 56. | MR055 | Preventivni pregled umirovljenika s rizikom od nastanka profesionalne bolesti | 40 min |  | |  |  |
| **OCJENJIVANJE UVJETA RADA RADI ZAŠTITE OD PROFESIONALNIH BOLESTI I OZLJEDA NA RADU** | | | | | | | |
| Provođenje ankete o zdravstvenim tegobama radnika s povećanim rizikom po zdravlje: | | |  | | | | |
| 57. | MR056 | – radnici koji dižu dulje od 1/3 radnog vremena terete teže od 5 do 20 kg/ žene i od 7 do 25 kg muškarci – poslovi s posebnim uvjetima rada | 20 min |  | |  |  |
| 58. | MR057 | – radnici koji najmanje 1/3 radnog vremena rade u prisilnim položajima tijela – poslovi s posebnim uvjetima rada | 20 min |  | |  |  |
| 59. | MR058 | – ostale skupine radnika na poslovima s posebnim uvjetima rada | 20 min |  | |  |  |
| **PREGLEDI RADI UTVRĐIVANJA PROFESIONALNE BOLESTI I RADNE SPOSOBNOSTI U SLUČAJU PROFESIONALNE BOLESTI, OZLJEDE NA RADU I NJIHOVIH POSLJEDICA** | | | | | | | |
| 60. | MR059 | Dijagnostički postupci poradi uvrđivanja bolest profesionalne etiologije\* | 120 min | |  |  |  |
| 61. | MR060 | Pregled i mišljenje o profesionalnoj bolesti,obuhvaća sve potrebne postupke i ispunjavanje Prijave o profesionalnoj bolesti | 90 min | |  |  |  |
| 62. | MR061 | Pregled i mišljenje o ozljedi na radu, uključuje i ispunjavanje Prijave o ozljedi na radu | 30 min | |  |  |  |
| 63. | MR062 | Praćenje i analiza pobola radnika s osnove ozljeda na radu i profesionalnih bolesti | 10 min/bolesti; ozljedi | |  |  |  |
| 64. | MR063 | Suradnja na svim razinama zdravstvene zaštite u slučaju profesionalne bolesti i ozljede na radu zbog ocjene radne sposobnosti | 10 min/bolesti; ozljedi | |  |  |  |
| 65. | MR064 | Obrada osiguranika za upućivanje na ocjenu radne sposobnosti i invalidnosti nadležnom tijelu mirovinskog osiguranja | 90 min | |  |  |  |
| 66. | MR065 | Ekspertiza Liječničkog povjerenstva Hrvatskog zavoda za medicinu rada koja uključuje donošenje Nalaza, mišljenja i ocjene u svezi utvrđivanja ozljede na radu, profesionalne bolesti i privremene nesposobnosti za rad | 45 min | |  |  |  |
| **PROMOCIJA ZDRAVLJA I PREVENCIJA BOLESTI** | | | | | | | |
| 67. | MR066 | Davanje savjeta o zdravlju, sigurnosti, organizaciji i zaštitnim sredstvima na grupnoj razini | 1/2 sata godišnje na /100 radnika zaposlenih kod nositelja osiguranja koji ima više od 250 zaposlenih; |  | |  |  |
| 68. | MR067 | Davanje savjeta o zdravlju i sigurnosti na individualnoj razini | – 45 minuta godišnje na 50 radnika zaposlenih kod nositelja osiguranja koji ima više od 50 do 250 zaposlenih; |  | |  |  |
| 69. | MR068 | Promocija zdravlja korištenjem zdravstveno-edukativnih materijala | – 1 sat godišnje kod nositelja osiguranja koji ima više manje od 25 zaposlenih |  | |  |  |
| 70. | MR069 | Edukacija radnika o praktičkoj primjeni preventivnih mjera za očuvanje zdravlja na radu |  |  | |  |  |
| 71. | MR070 | Održavanje tečajeva prve pomoći – u skladu sa specifičnom štetnosti radnog procesa | 120 minuta za najmanje 5 polaznika |  | |  |  |
| **DRUGI POSTUPCI** | | | | | | | |
| 72. | MR071 | Obilazak radnog mjesta za potrebe usklađivanja zdravstvenog stanja radnika i zahtjeva tog radnog mjesta te pronalaženje novog radnog mjesta |  |  | |  |  |
| 73. | MR072 | Obilazak radnog mjesta radi provjere procjene opasnosti |  |  | |  |  |
| **REGISTRIRANJE I EVIDENTIRANJE** | | | | | | | |
| 74. | MR073 | Registriranje i evidentiranje |  |  | |  |  |
| 75. | MR074 | Izvještavanje Zavoda |  |  | |  |  |
| 76. | MR075 | Izvještavanje HZMR za potrebe zdravstvene statistike |  |  | |  |  |
| 77. | MR076 | Izvještavanje poslodavca |  |  | |  |  |
| 78. | MR077 | Izvještavanje radnika |  |  | |  |  |
|  |  |  |  |  |  |  |  |

\*Dijagnostički postupci su utvrđeni algoritmima medicine rada.
\*\* Indikacija kontrolnih pregleda isključivo je u nadležnosti doktora
specijaliste medicine rada.

Vremenski i kadrovski normativi postupaka i usluga u zdrav­stvenim djelatnostima
specijalista drugih specijalnosti, odnosno drugih stručnjaka za pojedina
specifična pitanja koji u skladu s odredbama ovog članka sudjeluju u specifičnoj
zdravstvenoj zaštiti radnika s timom medicine rada utvrđeni su Odlukom o
utvrđivanju popisa dijagnostičkih i terapijskih postupaka u zdravstvenim
djelatnostima – vremenski i kadrovski normativi Hrvatskog zavoda za zdravstveno
osiguranje (u daljnjem tekstu: Popis postupaka).

Članak 10.

Sadržaj mjera specifične zdravstvene zaštite radnika propisuje pravilnikom
ministar nadležan za zdravstvo na prijedlog Hrvatskog zavoda za medicinu rada, a
uz suglasnost ministra nadležnog za poslove rada sukladno članku 19. stavku 2.
Zakona o zdravstvenoj zaštiti, odnosno ministar nadležan za unutarnje poslove
ili ministar nadležan za obranu uz suglasnost ministra nadležnog za zdravstvo
sukladno članku 19. stavku 3. Zakona o zdravstvenoj zaštiti.

1.1.2. Standardni postupci i usluge za laboratorijsku djelatnost u specifičnoj
zdravstvenoj zaštiti radnika

Članak 11.

Standard postupaka i usluga u laboratorijskoj dijagnostici za potrebe specifične
zdravstvene zaštite radnika na primarnoj razini zdravstvene zaštite utvrđen je
Tablicom 4. kako slijedi:
 *Tablica 4.*

|  |  |  |
| --- | --- | --- |
| Redni  broj | Šifra | Naziv |
| 1. | 28101 | K Sedimentacija eritrocita (SE) |
| 2. | 28090 | Kompletna krvna slika na hematološkom brojaču |
| 3. | 21310 | S, P Glukoza (GUK) |
| 4. | 24681 | S Gama-Glutamil transferaza (GGT) |
| 5. | 19142 | Vađenje venske krvi |
| 6. | 22125 | U Kompletna pretraga urina (kemijska analiza, sediment, spec. tež.) |

Vrste pretraga u laboratorijskoj dijagnostici određuje doktor specijalista
medicine rada prema zahtjevima radnog mjesta osiguranika.

Članak 12.

Standardni broj uputnica po osiguraniku iz članka 8. Zakona u specifičnoj
zdravstvenoj zaštiti radnika iznosi 0,5 uputnice.

*1.2. Sekundarna razina*
Specijalističko-konzilijarna zdravstvena zaštita

Članak 13.

Standard u specijalističko-konzilijarnoj zdravstvenoj zaštiti i specijalističkoj
dijagnostici (izvanbolničkoj i u bolnicama za izvanbolničke korisnike) utvrđen
je kadrovskim i vremenskim normativima iz Popisa postupaka, a iskazuje se po
djelatnostima specijalističko-konzilijarne, odnosno dijagnostičke zdravstvene
zaštite i osigurava se u standardu propisanom Pravilnikom o standardima i
normativima prava na zdravstvenu zaštitu iz obveznog zdravstvenog osiguranja
Hrvatskog zavoda za zdravstveno osiguranje.

*1.3. Tercijarna razina*
Članak 14.

Standard u specijalističko-konzilijarnoj zdravstvenoj zaštiti, odnosno
specijalističkoj dijagnostici koji obuhvaća najsloženije oblike zdravstvene
zaštite utvrđen je kadrovskim i vremenskim normativima iz Popisa postupaka, a
iskazuje se po djelatnostima specijalističko-konzilijarne, odnosno dijagnostičke
zdravstvene zaštite i osigurava se u standardima propisanim Pravilnikom o
standardima i normativima prava na zdravstvenu zaštitu iz obveznog zdravstvenog
osiguranja Hrvatskog zavoda za zdravstveno osiguranje.

2. ZDRAVSTVENA ZAŠTITA ZA SLUČAJ OZLJEDE NA RADU I PROFESIONALNE BOLESTI

Članak 15.

Zdravstvenu zaštitu iz obveznog zdravstvenog osiguranja zaštite zdravlja na radu
u djelatnostima na primarnoj, sekundarnoj i tercijarnoj razini za slučaj ozljeda
na radu i profesionalnih bolesti na temelju ugovora sa Zavodom o provođenju
zdravstvene zaštite iz članka 12. Zakona provode zdravstvene ustanove, trgovačka
društva koja u svom sastavu imaju djelatnost medicine rada te specijalisti
medicine rada u privatnoj praksi, kao i zdravstvene ustanove, trgovačka društva
i zdravstveni radnici privatne prakse uključeni u osnovnu mrežu zdravstvene
djelatnosti.

Članak 16.

Za postupke i usluge za liječenje ozljeda na radu i profesionalnih bolesti koje
pružaju zdravstvene ustanove, trgovačka društva i zdravstveni radnici privatne
prakse uključeni u osnovnu mrežu zdravstvene djelatnosti na primarnoj,
sekundarnoj i tercijarnoj razini zdravstvene zaštite primjenjuju se odredbe
Pravilnika o standardima i normativima prava na zdravstvenu zaštitu iz obveznog
zdravstvenog osiguranja Hrvatskog zavoda za zdravstveno osiguranje te odredbe
Popisa postupaka, koji se primjenjuju za istovrsne bolesti i ozljede iz obveznog
zdravstvenog osiguranja.

Članak 17.

Standardni broj recepata i uputnica po osiguranom slučaju za osiguranu osobu u
primarnoj zdravstvenoj zaštiti iz obveznog zdravstvenog osiguranja zaštite
zdravlja na radu za slučaj ozljeda na radu i profesionalnih bolesti iznosi 3
recepta i 5 uputnica.

3. ZDRAVSTVENA ZAŠTITA NA RAZINI ZDRAVSTVENIH ZAVODA

Članak 18.

U skladu s odredbama ovog Pravilnika zdravstvenu zaštitu na primarnoj,
sekundarnoj i tercijarnoj razini provode i državni i županijski zdravstveni
zavodi te Hrvatski zavod za javno zdravstvo grada Zagreba.

IV. PRIJELAZNE I ZAVRŠNE ODREDBE

Članak 19.

Novčana vrijednost standarda iz članka 4. stavka 1. ovog Pravilnika utvrđuje se
posebno za svaku kalendarsku godinu u ukupnom godišnjem iznosu za pojedino pravo
na zdravstvenu zaštitu iz obveznog zdravstvenog osiguranja zaštite zdravlja na
radu na način i u visini utvrđenoj Zakonom, Zakonom o obveznom zdravstvenom
osiguranju, Zakonom o zdravstvenoj zaštiti, posebnim propisima, općim aktima
Zavoda i općim aktima Hrvatskog zavoda za zdravstveno osiguranje, a raspoređuje
se na osnovi Državnog proračuna Republike Hrvatske za tu godinu.

Članak 20.

U provođenju i ostvarivanju prava na zdravstvenu zaštitu iz obveznog
zdravstvenog osiguranja zaštite zdravlja na radu osiguranih osoba iz članka 8.,
9. i 10. Zakona, sukladno odredbama članka 12. stavka 2. Zakona i odredbama ovog
Pravilnika odgovarajuće se primjenjuju odredbe općih akata Hrvatskog zavoda za
zdravstveno osiguranje koje nisu u suprotnosti s odredbama općih akata Zavoda.

Članak 21.

Danom stupanja na snagu ovog Pravilnika prestaje vrijediti Pravilnik o
standardima i normativima prava na zdravstvenu zaštitu iz obveznog zdravstvenog
osiguranja zaštite zdravlja na radu (»Narodne novine« broj 115/07).

Članak 22.

Ovaj Pravilnik stupa na snagu osmog dana od dana objave u »Narodnim novinama«.

Klasa: 025-04/08-01/16
Urbroj: 339-01-01-08-1
Zagreb, 23. travnja 2008.

Predsjednica Upravnog vijeća
Hrvatskog zavoda za zdravstveno
osiguranje zaštite
zdravlja na radu
**mr. Dubravka Jadro**, v. r.

Pravilnik, NN 56/2008-1940
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)